Nariadenie Komisie (ES) č. 2351/2001
z 30. novembra 2001,
ktorým sa mení a dopĺňa nariadenie (ES) č. 896/2001 stanovujúce podrobné pravidlá pre uplatňovanie nariadenia Rady (EHS) č. 404/93 týkajúceho sa opatrení pri dovoze banánov do spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi [1], naposledy zmenené a doplnené nariadením (EHS) č. 216/2001 [2], a najmä na jeho článok 20,
keďže:
(1) Nariadenie Komisie (ES) č. 896/2001 [3], zmenené a doplnené nariadením (ES) č. 1613/2001 [4], ustanovuje podrobné pravidlá uplatnenia nariadenia (EHS) č. 404/93, uplatniteľné od 1. júla 2001, týkajúce sa správy dovozných colných kvót ustanovených v článku 18 odseku 1 nariadenia (EHS) č. 404/93.
(2) Článok 4 odsek 1 nariadenia (ES) č. 896/2001, ktorý sa týka spôsobu stanovovania referenčných množstiev pre tradičných účastníkov trhu podľa colnej kvóty A/B, obsahuje odkazy na ustanovenia nariadenia (EHS) č. 404/93 v jeho pôvodnom znení platnom od 1. júla 1993 do 31. decembra 1998. Na zjednodušenie porozumenia tých odkazov na právne predpisy, ktoré sa medzičasom zmenili a doplnili, a v súlade s požiadavkami na väčšie ozrejmenie, by sa toto opatrenie a spôsob jeho uplatnenia mali rozpracovať podrobnejšie. Týmto objasnením článku 4 odseku 1 sa však nemení spôsob stanovenia referenčného množstva pre tradičných účastníkov trhu podľa colnej kvóty A/B.
(3) Článok 7 odsek 2 nariadenia (ES) č. 896/2001 ustanovuje, ktoré podporné dokumenty netradičných účastníkov trhu sa musia príslušným orgánom zaslať na účel registrácie. Opatrenie týkajúce sa dôkazu o dovoze sa technicky prispôsobí vymazaním časti o predložení príslušných colných dokladov, keďže dovoz v každom prípade podlieha predloženiu dovozného povolenia.
(4) Anglické vyhotovenie určitých ustanovení horeuvedeného nariadenia by sa tiež malo opraviť.
(5) Opatrenia ustanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
Nariadenie (ES) č. 896/2001 sa mení a dopĺňa takto:
1. V článku 4 odsek 1 sa pridá tento text:
"Na účely uplatnenia predchádzajúceho pododseku príslušné orgány zohľadnia iba prvotné dovozy vykonané v referenčnom období na základe referenčných množstiev vyplývajúcich z predaja banánov tretej krajiny a/alebo banánov netradičných AKT."
2. Článok 7 odsek 2 písmeno b) a sa nahrádza takto:
"b) dôkaz o dovoze banánov predložením použitých dovozných povolení; spolu s."
Článok 2
1. Článok 6 písmeno a) sa nahrádza takto:
"a) vykonávali na svoj vlastný účet a samostatne obchodnú činnosť dovozu čerstvých banánov do spoločenstva patriacich pod kód KN 08030019 počas jedného z dvoch rokov bezprostredne predchádzajúcich roku, na ktorý sa registrácia žiada;"
.
2. Článok 18 odsek 2 sa nahrádza takto:
"2. Doba platnosti dovozných povolení trvá, napriek článku 23 odseku 1 nariadenia (ES) č. 1291/2000, odo dňa ich skutočného vydania a končí v siedmy deň štvrtého mesiaca nasledujúceho po mesiaci, v ktorý boli povolenia vydané. Dátum skutočného vydania sa zahŕňa do doby platnosti povolenia."
Článok 3
Toto nariadenie nadobúda účinnosť v tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. novembra 2001